สภานิติบัญญัติแห่งชาติ เห็นชอบให้นายเลิศวิโรจน์ โกวัฒนะ และนายฐิติเชฏฐ์ นุชนาฏ  เป็นกรรมการการเลือกตั้งเพิ่มเติม
สภานิติบัญญัติแห่งชาติ   เห็นชอบให้นายเลิศวิโรจน์ โกวัฒนะ และนายฐิติเชฏฐ์ นุชนาฏ  เป็นกรรมการการเลือกตั้งเพิ่มเติม
 
การประชุมสภานิติบัญญัติแห่งชาติ (สนช.) เป็นพิเศษวันนี้ (22 พ.ย.2561)  ในการพิจารณารายงานลับการตรวจสอบประวัติ ความประพฤติและพฤติกรรมทางจริยธรรม นายเลิศวิโรจน์ โกวัฒนะ อดีตปลัดกระทรวงเกษตรและสหกรณ์  และนายฐิติเชฏฐ์ นุชนาฏ ผู้ประกอบวิชาชีพทนายความ ผู้ได้รับการเสนอชื่อให้ดำรงตำแหน่งกรรมการการเลือกตั้งเพิ่มเติมอีก 2 คน ซึ่งรายงานดังกล่าวคณะกรรมาธิการวิสามัญทำหน้าที่ตรวจสอบประวัติ ความประพฤติและพฤติกรรมทางจริยธรรมของบุคคลผู้ได้รับการเสนอชื่อให้ดำรงตำแหน่งกรรมการการเลือกตั้ง ที่มี พลเอก อู๊ด เบื้องบน  เป็นประธานคณะกรรมาธิการฯ  ทำหน้าที่ตรวจสอบประวัติ ความประพฤติและพฤติกรรมทางจริยธรรมเสร็จเรียบร้อยแล้ว  จากนั้นเป็นการลงคะแนนโดยใช้บัตรออกเสียงลงคะแนนลับในคูหา โดยใช้เวลาประมาณ 2 ชั่วโมง ก่อนที่ประชุมมีมติเห็นชอบให้นายเลิศวิโรจน์ โกวัฒนะ  ดำรงตำแหน่งกรรมการการเลือกตั้ง ด้วยคะแนน 148 เสียงต่อ 28 เสียง และนายฐิติเชฏฐ์ นุชนาฏ ดำรงตำแหน่งกรรมการการเลือกตั้ง ด้วยคะแนน  149 ต่อ 27
 
ขั้นตอนต่อจากนี้  สำนักงานเลขาธิการวุฒิสภา จะแจ้งมติไปยังบุคคลที่ได้รับความเห็นชอบทั้ง 2 คน  เพื่อให้ลาออกจากตำแหน่งตามรัฐธรรมนูญภายใน 15 วัน ก่อนที่ ประธาน สนช. จะนำรายชื่อขึ้นทูลเกล้าฯ ตามขั้นตอน  และเมื่อมีพระราชโองการโปรดเกล้าฯ แต่งตั้งแล้ว   บุคคลทั้ง 2 คน จะเริ่มปฏิบัติหน้าที่ได้ทันที  โดยจะไม่มีการเลือกประธานกรรมการการเลือกตั้งใหม่ จากนั้นกรรมการการเลือกตั้งทั้ง 7 คน จะแบ่งหน้าที่ดูแลส่วนงานต่างๆ ตามหน้าที่